Aymericus, miseratione divina Rothomagensis archiepiscopus: venerabili et discreto viro officiali Autissiod. salutem in Domino. Noveritis quod nos dum ecclesie Autissiod., olim sponse nostre preeramus, orta discordia tunc inter nos, officialem et sigilliferum nostros ex una parte et venerabiles et discretos viros, decanum et capitulum dicte ecclesie Autissiodor., ex alia, super eo quod dicti venerabiles viri asserebant quod de aliquibus litteris sub sigillo curie Autiss. confectis in curia Autiss. tunc ad nos spectante, pro sigillo nihil solvere consueverant a tanto tempore a cujus principio memoria hominum non existebat, officiali et sigillifero nostris pro nobis contrarium asserentibus: tandem, pro bono pacis et concordie, de voluntate et assensu dictorum venerabilium virorum, voluimus et commisimus expresse discretis viris amicis et consociis nostris charissimis magistris Johanni de Lesina, dicte ecclesie Autissiodorensis canonico, et Geraldo de Brantholm, tunc pro nobis in dicta curia Autissiodor. officiali, quod fideliter et diligenter super jure nostro et dictorum venerabilium virorum inquirerent veritatem, et nobis illam referrent, viva voce fideliter vel in scriptis: quod utique fecerunt juxta sibi traditam potestatem, et ex ipsorum relatione comperimus, quod dicti venerabiles viri per litteras sub sigillo curie Autissiodor. confectis, nomine suo vel ecclesie, communiter vel divisim, pro prebendis singularum personarum de capitulo, cujuscumque tenoris seu forme consistant, nec etiam pro testamentis eorumdem nihil solvere tenentur, nec hactenus consueverant, nisi in forma dictarum litterarum fiat expressa mentio de coustamentis ipsarum promissis reddi et solvi a personis in..... et singulis quorum interest et interesse potest tenore presentium intimamus. Datum......... die XXII mensis augusti, anno Domini millesimo trecentesimo tricesimo nono. Signatum: J. Doe.